সিলিন্ডার বোঝাই ট্যাঙ্কারের সঙ্গে ট্রাকের সংঘর্ষ, ভয়াবহ বিস্ফোরণে আহত ৩

ওয়েব ডেস্ক: গ্যাস সিলিন্ডার বোঝাই ট্যাঙ্কারের সঙ্গে ট্রাকের সংঘর্ষে ভয়াবহ বিস্ফোরণ। মুহূর্তের মধ্যে অগ্নিকাণ্ড। দুর্ঘটনায় আহত ট্রাক চালক-সহ ৩। আগুনে পুড়ে ছাই ৭টি গাড়ি। মঙ্গলবার মধ্যরাতে এই ভয়াবহ দুর্ঘটনার সাক্ষী থাকল জয়পুর-আজমেঢ় জাতীয় সড়ক। অনেক দূর থেকে শোনা গিয়েছে বিস্ফোরণের শব্দ। বর্তমানে হাসপাতালে চিকিৎসা চলছে আহতদের।

পুলিশ সূত্রে খবর, মঙ্গলবার মাঝরাতে জয়পুর-আজমেঢ় জাতীয় সড়কে সিলিন্ডার বোঝাই ট্যাঙ্কারটি দাঁড় করিয়ে রাস্তার ধারে একটি খাবারের দোকানে খেতে গিয়েছিলেন চালক। সেই সময়ে আচমকাই পিছন থেকে এসে ধাক্কা মারে একটি ট্রাক। মুহূর্তের মধ্যে দাউ দাউ করে জ্বলতে থাকে আগুন। সিলিন্ডার থাকার জন্য একের পর এক বিস্ফোরণ ঘটে। আতঙ্ক ছড়িয়ে পড়ে। আগুনে পুড়ে যায় আশেপাশের ৭টি গাড়ি। খবর পাওয়া মাত্রই ঘটনাস্থলে ছুটে আসে দমকল ও পুলিশ। জাতীয় সড়কে যান চলাচল বন্ধ রেখে তাঁরা আগুন নেভানোর কাজে হাত লাগান। দুর্ঘটনায় আহত হন ট্রাক চালক-সহ ৩। বর্তমানে হাসপাতালে চিকিৎসা চলছে আহতদের।

আরও পড়ুন: হিমাচলে ভয়ঙ্কর দুর্ঘটনা, ভূমিধসের তলায় বাস, মৃত ১৮

ঘটনায় শোকপ্রকাশ করেছেন রাজস্থানের মুখ্যমন্ত্রী ভজনলাল শর্মা। এক্স হ্যন্ডলে পোস্ট করে তিনি লেখেন, ‘অত্যন্ত দুঃখজনক ঘটনা। দমকল এবং উদ্ধারকারী দল কাজ শুরু করেছে। আহতদের চিকিৎসা এবং ক্ষতিগ্রস্তদের সব রকমের সাহায্যের জন্য জেলা প্রশাসনকে নির্দেশ দেওয়া হয়েছে।’ অন্যদিকে, দুর্ঘটনার খবর পেয়ে ঘটনাস্থল পরিদর্শনে যান উপমুখ্যমন্ত্রী প্রেম চাঁদ বৈরওয়া। তিনি জানান মুখ্যমন্ত্রী ভজনলাল শর্মার নির্দেশেই তিনি এলাকা পরিদর্শনে এসেছেন। তবে দুর্ঘটনাগ্রস্ত ট্রাকের চালক ঘটনার পর থেকেই গা ঢাকা দিয়েছে। তাঁর খোঁজে তল্লাশি শুরু করেছে পুলিশ।

দেখুন অন্য খবর